પાંચ રાજ્યોના વિધાનસભાની ચૂંટણીની તારીખોની જાહેરાત થઈ, અને તેને હાલ 2019માં આવનારી લોકસભાની ચૂંટણીની સેમિફાઈનલ તરીકે જોવાઈ રહી છે. આથી જ પાંચ સ્ટેટની ચૂંટણી ખુબ મહત્વની બની રહી છે. જો કે પાંચ રાજ્યોની ચૂંટણી જીતવી તે ભાજપ માટે કપરા ચઢાણ સાબિત થવાના છે. એક તરફ પેટ્રોલ-ડીઝલ-સીએનએજી-એલપીજીના ભાવો આસમાને છે. બીજી તરફ ડૉલર સામે રૂપિયો સતત તૂટી રહ્યો છે. અને વધુમાં સ્ટોક માર્કેટમાં કડાકો છે. વેપાર-ધંધામાં મંદી આવી છે. જેથી આમ જનતા મોદી સરકારની નારાજ થઈ છે. પણ હવે પાંચ રાજ્યોની વિધાનસભાની ચૂંટણી પહેલા અને પછી તેમજ લોકસભાની ચૂંટણી વખતે સ્ટોક માર્કેટ કેવું રહેશે, તે ખુબ જ અગત્યનો પ્રશ્ન બની રહ્યો છે. મધ્યપ્રદેશમાં 28 નવેમ્બરે, છત્તીસગઢમાં 12 અને 20 નવેમ્બર એમ બે તબક્કામાં, રાજસ્થાનમાં 7 ડીસેમ્બર, તેલંગાણામાં 7 ડીસેમ્બર અને મિઝોરમમાં 28 નવેમ્બરે મતદાન થશે. અને 11 ડીસેમ્બરે પરિણામ જાહેર થશે. હાલ આ પાંચ રાજ્યોમાંથી 3 રાજ્યોમાં ભાજપની સરકાર છે, મિઝોરમમાં કોંગ્રેસ અને તેલંગાણામાં તેલંગાણા રાષ્ટ્ર સમિતી(ટીઆરએસ) પાસે સત્તા છે. આ પાંચ રાજ્યોની ચૂંટણી ખુબ મહત્વની બની રહેવાની છે. અને 2019માં યોજાનાર લોકસભાની ચૂંટણી પહેલાનું રિહર્સલ હશે. હાલ દેશને માથે અનેક મુંઝવતા પ્રશ્નો છે. આર્થિક રીતે જોઈએ તો પેટ્રોલ-ડીઝલના ભાવ આસમાને છે. નો ડાઉટ કે આંતરરાષ્ટ્રીય બજારમાં ક્રૂડના ભાવ વધ્યા છે, પણ ભારતમાં પેટ્રોલ ડીઝલના ભાવ ખુબ વધ્યા છે. તો બીજી તરફ ડૉલર વધુ મજબૂત થયો, એટલે ક્રૂડની આયાત મોંઘી થઈ જેથી બેવડો માર પડ્યો. આથી જ પેટ્રોલ ડીઝલના ભાવ વધુ વધ્યા છે. આમ જનતા આવું કઈ વિચારતી નથી તેને તો ખિસ્સા પર માર પડે એટલે મોદી સરકારની ટીકા કરવાનું ચાલુ કરી દે છે. હવે ઈન્ટરનેશનલ બનાવો સાથે ભારત જોડાયું છે. તેની ભારત પર સારી કે નરસી અસરો પડે છે. ભારત પ્રગતિ કરી રહ્યું છે, માટે તો વિદેશી રોકાણ ભારતમાં આવ્યું છે. જો કે છેલ્લા ત્રણ મહિનાથી ઈકોનોમીના પેરામીટર્સ ખરડાયા છે. મોંઘવારી વધી રહી છે. રૂપિયો 74 થઈ જતાં ચારેકોર મોદી સરકારની ટીકા થઈ રહી છે. આર્થિક બાબતો કોઈ મોદી સરકારના અંકુશમાં રહી નથી.